16 Januarie 2018 Familienuus 333
Welkom by 2018 se eerste Familienuus! En dis sommer 'n spesiale een – ons vertel alles van ons Voetsoolsinodesittings.
Gemeentes en leraars het reeds al die papierwerk hieroor ontvang – dankie vir elkeen wat al reageer het. Bevestig sommer nou dadelik by Tersia (ontvangs@sinoos.co.za) dat julle kom. Die gemeentes van Lydenburg-Suid en Pretoria-Garsfontein is hard aan die werk om ons te ontvang – dit gaan 'n inspirerende saamkuier oor missionale kerkwees word.
Ons gee hier die konsep-program vir ons Voetsoolsinodes. Die Sinodale Diensraad timmer dit nog bietjie tydens ons Spanbou-geleentheid later hierdie week – maar hier is solank die lusmaker. Jy sal oplet dat ons baie tyd vir tafelgesprekke gaan gee asook vir terugvoer op allerlei maniere.
wat is die drywers van ons gesprek oor missionale kerkwees?
wat inspireer julle as julle hierdie verhale hoor?
watter beginsels hoor julle?
watter strategie hoor julle?
ding oor julle eie gemeente: watter geleenthede bestaan daar om met die Lig na die gemeenskap te lewe? Watter strategie gaan nodig wees.
Christiaan Oberholzer is reeds vanaf Januarie 2018 in diens van Elarduspark. Die formele bevestiging vind plaas op 28 Januarie.
Alex Clark het sy afskeidspreek op 14 Januarie by Elarduspark gelewer. Hy vertrek na Op die Berg in die omgewing van Ceres in die Wes-Kaap.
Dewald en Doret Niemandt (Valleisig) het op 1 Januarie die trotse ouers van Thea-Mari geword.
Van Wyk en Anine Fisher (Silvertonkruin) se seun Gideon is op 7 Desember 2017 gebore.
Julle gemeente se 2018 kalender hang hopelik reeds teen die muur en agter die deur (van-jy-weet-waar) in lidmate se huise. Ons maak elke jaar 'n uitstalling van hierdie kalenders. Stuur asseblief vir ons 'n eksemplaar na die Sinodehuis. Baie dankie!
Ons gee ook die skakel na die mpa se pamflet Hoop en Heiligmaking wat besonderhede van hierdie kursusse bevat.
Ons Sinode is betrokke by die teologiese opleiding te Hefsiba in die verre noorde van Mosambiek. Carl Louwrens het die gradeplegtigheid bygewoon. Hierdie foto's vertel iets van hierdie geleentheid.
www.sinoos.co.za – dis waar jy ons webwerf sal raakloop. Daar is 'n magdom van inligting beskikbaar. Ons gaan elke keer iets vertel wat daar vir elke gemeente van belang is. Ons begin vandag met 'n begrotingsitem: die Vergoedingskale van Predikante vir 2018/2019 is op die hoofblad van ons webwerf.
Die Predikante Pensioenfonds stuur eersdaags persoonlike skrywes aan leraars en gemeentes. Leraars en kerkkantore moet dadelik hierop reageer – dit raak die berekening van premies vir die versekerde voordele (lewe en mediese ongeskiktheid) asook die aftreevoorsiening. Skakel gerus vir Theo Smith hieroor by 012-342 0415.
Onthou om die nuwe Jaarboek 2018 hier te bestel.
Die Sinodale Diensraad is op 18 en 19 Januarie besig met Spanbou en beplanning by Lama-Lama noord van Pretoria.
Die Regsdiensgroep vergader op 25 Januarie in die Sinodehuis.
Bybel-Media Nuusbrief 1-2018 kan hier gelees word.
Floors Ellis (floorsellis@lantic.net) se vrou, Marlene is op 8 Januarie oorlede.
'n Vorige voorsitter van die Sinodale Diensraad, Johan van Schalkwyk, (jvs202@gmail.com) het 'n groot skrik gehad toe hy op die lughawe in Kanada 'n reuse hartaanval gekry het. Hy is dadelik geopereer en herstel nog daar by sy kinders.